钦定古今图书集成/明伦汇编/官常典/第316卷 > 朱梦炎
## 钦定古今图书集成/明伦汇编/官常典/第316卷 > 朱梦炎

按《明外史》本传：“梦炎，字仲雅，进贤人。元至正进士，为
金谿丞，以博洽闻。太祖召居宾馆，命与熊鼎集古事
为质直语，教公卿子弟，名曰《公子书》。除国子博士，奏
对详雅，文章有根据，帝益重之。迁翰林编修。坐累谪
官。起为礼部员外郎，进侍郎。洪武十一年拜尚书。帝
方稽古右文，梦炎援古证今，剖析源流，如指诸掌，朝”
论咸服。未几卒于官。

===刘仲质===按《明外史》本传：“仲质，字文质，分宜人。洪武初，为宜春
县训导，被荐入京，奏对称旨，擢翰林典籍，奉命校正
《春秋本末》。十五年，拜礼部尚书。帝以天下郡县并建
孔子庙，而祀止京师，典礼未备，命仲质议之。仲质乃
与儒臣奏定释奠礼仪，颁行天下学校每岁春秋仲
月通祀孔子如仪。时国子学新成，帝将行释菜，侍臣”
有言：孔子虽圣人臣也，礼宜一奠再拜。帝曰：“孔子明
道德以教后世，其可以职位论耶？昔周太祖如孔子
庙，将拜，左右曰：‘孔子陪臣，不宜拜’。周太祖曰：‘孔子百
世帝王之师，何敢不拜’。遂再拜。今朕有天下，敬礼百
神，于先师礼宜加尊崇。”乃命仲质详议。仲质请帝服
皮弁，执圭，诣先师位前再拜，献爵，又再拜，退，易服。乃
诣彝伦堂，命讲庶典礼隆重，称陛下之意。诏曰“可。”又
立学规十二条，合钦定九条颁赐师生。又奉命颁刘
向《说苑新序》于天下学校，令生员讲读。是年冬，改华
盖殿大学士，帝亲制诰文赐之。坐事贬御史，后以年
老致仕。仲质为人，厚重笃实，博通经史，文体典确，不
尚浮藻，常当帝意焉。